b'\n_START_ARTICLE_\nTea Vikstedt\n_START_PARAGRAPH_\nTea Vikstedt, ent Vikstedt-Nyman, (s. 6. hein\xc3\xa4kuuta 1959 Hyvink\xc3\xa4\xc3\xa4) on entinen suomalainen kilpapy\xc3\xb6r\xc3\xa4ilij\xc3\xa4, sittemmin Vasemmistoliiton kaupunginvaltuutettu Helsingiss\xc3\xa4 ja rakennusmaalari.\n_START_SECTION_\nUrheilu-ura\n_START_PARAGRAPH_\nVikstedt aloitti py\xc3\xb6r\xc3\xa4ilyuransa 24-vuotiaana liitytty\xc3\xa4\xc3\xa4n Helsingin Ty\xc3\xb6v\xc3\xa4en Luistelijoihin ja tavattuaan Esa Nymanin, josta tuli h\xc3\xa4nen puolisonsa ja valmentajansa. Ensimm\xc3\xa4iset Suomen mestaruutensa h\xc3\xa4n voitti 1984, ja 1986 h\xc3\xa4n oli MM-kisoissa 3\xc2\xa0000 metrin takaa-ajossa kuudes ja maantieajossa kahdeksas. Parhaat sijoituksensa MM-kisoista h\xc3\xa4n sai vuosina 1987 ja 1988, kun h\xc3\xa4n sijoittui 3\xc2\xa0000 metrin aika-ajoissa nelj\xc3\xa4nneksi. Soulin olympialaisissa 1988 Vikstedt-Nyman oli maantieajossa nelj\xc3\xa4skymmeneskolmas, ja Barcelonassa 1992 maantieajossa kahdeskymmenesviides ja 3\xc2\xa0000 metrin takaa-ajossa seitsem\xc3\xa4s. Kolmansissa olympialaisissaan Atlantassa Vikstedt-Nyman sijoittui maantieaika-ajossa kuudenneksi ja radalla pisteajossa seitsem\xc3\xa4nneksi._NEWLINE_Vikstedt-Nyman teki urallaan kaksi maailmanenn\xc3\xa4tyst\xc3\xa4. 1988 h\xc3\xa4n teki sis\xc3\xa4ratojen 10 km:n ME:n ajalla 13.12,534 ja vuonna 1990 sis\xc3\xa4ratojen 100 km:n enn\xc3\xa4tyksen ajalla 2.24.57,618. Ranskan ymp\xc3\xa4riajossa h\xc3\xa4n oli nelj\xc3\xa4s vuonna 1988 ja kolmas Italian ymp\xc3\xa4riajossa 1990. Vikstedt-Nyman voitti urallaan 24 Suomen mestaruutta ja 24 pohjoismaiden mestaruutta eri py\xc3\xb6r\xc3\xa4ilymuodoissa ja teki kymmenen Suomen enn\xc3\xa4tyst\xc3\xa4. H\xc3\xa4n lopetti uransa vuonna 1996.\n_START_SECTION_\nPoliittinen ura\n_START_PARAGRAPH_\nVikstedt l\xc3\xa4hti politiikkaan Rakennusliiton ammattiyhdistystoiminnan kautta oli liiton hallituksen j\xc3\xa4sen 2003 - 2015. Vuoden 2004 kunnallisvaaleissa ja vuoden 2008 kuntavaaleissa h\xc3\xa4net valittiin Helsingin kaupunginvaltuustoon ja yleisten t\xc3\xb6iden lautakunnan j\xc3\xa4seneksi. H\xc3\xa4n on ollut ehdokkaana Vasemmistoliiton listoilla eduskuntavaaleissa 2003 ja 2007.'